VF Plus bly Msimanga het bedankAdv. Anton Alberts, die VF Plus se voorsitter. Die VF Plus verwelkom Solly Msimanga se bedanking as burgemeester van Tshwane aangesien hy die DA se premierskandidaat vir Gauteng is “en daarom nie sy onverdeelde aandag aan die mense van Tshwane as burgemeester kon gee nie”. “As koalisievennoot in Tshwane het die VF Plus nogtans ŉ goeie, funksionele werkverhouding met Msimanga gehad,” sê adv. Anton Alberts, VF Plus-voorsitter, “en die party sal daarop aandring dat ŉ bevoegde persoon in sy plek as burgemeester aangestel word om die inwoners van dié metro te dien.” Msimanga het die aankondiging Vrydag in die DA se hoofkantoor in Bruma in die ooste van Johannesburg gedoen. Hy het gesê hy sal sy bedanking in die eerste twee weke van Februarie afhandel, maar het onderneem om inwoners van die metro se behoeftes intussen steeds voorop te stel. Solly Msimanga (Foto: Oupa Mokoena/ANA) Alberts sê in Gauteng is die VF Plus, “wat tans vinnige groei ondervind”, die vierde grootste party, naas die ANC, DA en EFF. “Ons sal meewerk om alles moontlik te doen om die ANC se steun tot onder 50% te laat afneem. “Wanneer dit gebeur, sal kiesers wat vir die VF Plus gestem het, insae hê in die regering van die provinsie en dit sal kiesers loon om eerder dié party se hand te sterk om hul regte te beskerm wanneer hy ŉ regeringsvennoot word.” Alberts sê dit sal deel uitmaak van die VF Plus se Slaan Terug-veldtog om Gauteng, soos die res van Suid-Afrika, “stabiel en werkbaar te maak tot voordeel van almal in die land”.